Rekenaars 'weet' hoe Game of Thrones eindig | Netwerk24
Deur Reuters 14 April 2019 14:43
Die finale reeks van Game of Thrones begin Maandag en navorsers by 'n Duitse universiteit sê hulle "weet" wat die einde is. Dít danksy sagteware met kunsmatige intelligensie (KI) wat die uitkoms van die agt jaar lange sage kan voorspel.
'n Beeld uit die agste en finale reeks van Game of Thrones.
Navorsers by die Tegniese Universiteit van München het die sagteware geleer om inligting oor elke karakter regstreeks vanaf die internet te trek. Dié inligting word dan deur middel van KI verwerk om voorspellings te maak wat in ooreenstemming is met die tendense in die storie.
Christian Dallago, 'n student in die span wat die sagteware ontwikkel het, sê die KI kan ook sê wanneer 'n spesifieke karakter sal doodgaan.
Dié KI volg die sagteware op wat in 2016 reeds aan die universiteit ontwikkel is. Die ouer weergawe het korrek voorspel dat die karakter Jon Snow in die sesde reeks uit die dood sal opstaan.
As jy nie wil hê KI moet jou kykpret bederf nie, hou nou op lees.
Die sagteware voorspel dat Daenerys Targaryen die ystertroon gaan bestyg, omdat sy die heel beste kans het om die geweld en oorlog van die agste reeks te oorleef.
As jy nie die rekenaar vertrou nie, laat weet ons gerus wat jou voorspelling is in jou kommentaar hieronder.